Auditor's report — CPALL, period 2013Q2 (reviewed, opinion: qualified)
Auditor firm: KPMG
Signing partner: (นายเจริญ ผู้สัมฤทธิ์เลิศ)
Signed: 2013-08-06

บริษัท ซีพี ออลล์ จำกัด (มหาชน) และบริษัทย่อย

งบการเงินระหว่างกาล

สำหรับงวดสามเดือนและหกเดือนสิ้นสุดวันที่ 30 มิถุนายน 2556

และ

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอ  คณะกรรมการบริษัท ซีพี ออลล์ จำกัด (มหาชน)

ข้าพเจ้าได้สอบทานงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 30 มิถุนายน 2556 งบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับงวดสามเดือนและหกเดือนสิ้นสุดวันที่ 30 มิถุนายน 2556 งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการสำหรับงวดหกเดือนสิ้นสุดวันที่ 30 มิถุนายน 2556 และหมายเหตุประกอบงบการเงินแบบย่อ (ข้อมูลทางการเงินระหว่างกาล) ของบริษัท ซีพี ออลล์ จำกัด (มหาชน) และบริษัทย่อย และของเฉพาะบริษัท ซีพี ออลล์ จำกัด (มหาชน) ตามลำดับ ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชีฉบับที่ 34 เรื่อง งบการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ยกเว้นเรื่องที่กล่าวไว้ในวรรคถัดไป ข้าพเจ้าได้ปฏิบัติงานสอบทานตามมาตรฐานงานสอบทานรหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมด ซึ่งอาจพบได้จากการตรวจสอบ ดังนั้นข้าพเจ้าจึงไม่อาจแสดงความเห็นต่อข้อมูลทางการเงินระหว่างกาลที่สอบทาน

เกณฑ์ในการให้ข้อสรุปอย่างมีเงื่อนไข

ตามที่กล่าวไว้ในหมายเหตุประกอบงบการเงินระหว่างกาลข้อ 4 ข้าพเจ้าไม่สามารถสอบทานเรื่องต่างๆ เนื่องจากข้อจำกัดตามสถานการณ์ดังนี้

ข้าพเจ้าไม่ได้สอบทานงบการเงินระหว่างกาลของบริษัทย่อยใหม่ 3 แห่ง ซึ่งได้รวมไว้ในการจัดทำงบการเงินระหว่างกาลรวมสำหรับงวดสามเดือนและหกเดือนสิ้นสุดวันที่ 30 มิถุนายน 2556 งบการเงินระหว่างกาลของบริษัทย่อยเหล่านั้นซึ่งยังไม่ได้สอบทานโดยผู้สอบบัญชีของบริษัทย่อยมียอดรวมสินทรัพย์ ณ วันที่ 30 มิถุนายน 2556 เป็นจำนวนเงินรวม 30,033 ล้านบาท

ข้าพเจ้าไม่สามารถสอบทานการประเมินมูลค่ายุติธรรมของสินทรัพย์ที่ได้มาที่ระบุได้และหนี้สินที่รับมาจากการ ซื้อธุรกิจของบริษัทย่อยใหม่ 3 แห่ง  เนื่องจาก ณ วันที่รายงาน ผู้ประเมินราคาอิสระที่บริษัทว่าจ้างกำลังอยู่ในระหว่างการประเมินมูลค่ายุติธรรมของสินทรัพย์ที่ได้มาที่ระบุได้และหนี้สินที่รับมา และปันส่วนมูลค่ายุติธรรมของรายการ ณ วันที่ซื้อ อย่างไรก็ตาม บริษัทได้ประมาณมูลค่าที่คาดว่าจะใกล้เคียงกับมูลค่ายุติธรรมของสิ่งตอบแทนที่ได้รับจากการซื้อธุรกิจครั้งนี้ โดยพิจารณาจากข้อมูลในรายงานของที่ปรึกษาทางการเงินอิสระแห่งหนึ่ง รวมทั้งพิจารณาถึงปัจจัยต่างๆ ที่อาจจะกระทบต่อข้อมูลดังกล่าว และบันทึกผลต่างระหว่างราคาซื้อกับมูลค่าของสิ่งตอบแทนที่ได้รับจากการซื้อธุรกิจดังกล่าวไว้ในบัญชี “ค่าความนิยม” เป็นจำนวนเงิน 126,387 ล้านบาท

หากข้าพเจ้าสามารถสอบทานงบการเงินระหว่างกาลของบริษัทย่อยทั้ง 3 แห่งดังกล่าว และมูลค่ายุติธรรมของสิ่งตอบแทน   ที่ได้รับจากการซื้อธุรกิจดังกล่าวได้ ข้าพเจ้าอาจพบหลักฐานที่แสดงว่าอาจจำเป็นต้องมีรายการปรับปรุงต่อข้อมูล ทางการเงินระหว่างกาลรวมดังกล่าว

ข้อสรุปอย่างมีเงื่อนไข

ยกเว้นผลของรายการปรับปรุงที่อาจเกิดขึ้นต่อข้อมูลทางการเงินระหว่างกาลรวม ซึ่งข้าพเจ้าอาจพบหากข้าพเจ้าสามารถสอบทานเรื่องต่างๆ ตามที่ได้อธิบายไว้ในวรรค “เกณฑ์ในการให้ข้อสรุปอย่างมีเงื่อนไข” ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง งบการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตหมายเหตุประกอบงบการเงินระหว่างกาลข้อ 3 ซึ่งได้อธิบายถึงผลกระทบต่อบริษัทและบริษัทย่อยจากการนำนโยบายการบัญชีใหม่มาถือปฏิบัติเริ่มตั้งแต่วันที่ 1 มกราคม 2556 งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2555 ที่นำมาแสดงเป็นข้อมูลเปรียบเทียบ เป็นส่วนหนึ่งของงบการเงินรวมและ งบการเงินเฉพาะกิจการ ณ วันที่ และสำหรับปีสิ้นสุดวันที่ 31 ธันวาคม 2555 ซึ่งตรวจสอบโดยผู้สอบบัญชีอื่น และได้แสดงความเห็นอย่างไม่มีเงื่อนไขตามรายงานลงวันที่ 13 กุมภาพันธ์ 2556 และหลังจากปรับปรุงรายการตามที่ได้อธิบายไว้ในหมายเหตุประกอบงบการเงินระหว่างกาลข้อ 3 ข้าพเจ้าได้ตรวจสอบรายการปรับปรุงแล้วและเห็นว่ามีความเหมาะสมและได้ปรับปรุงโดยถูกต้องแล้ว  นอกจากนี้ งบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับงวดสามเดือนและหกเดือนสิ้นสุดวันที่ 30 มิถุนายน 2555 และงบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และ งบกระแสเงินสดรวมและงบกระแสเงินสดเฉพาะกิจการสำหรับงวดหกเดือนสิ้นสุดวันที่ 30 มิถุนายน 2555 ที่นำมาแสดงเป็นข้อมูลเปรียบเทียบสอบทานโดยผู้สอบบัญชีอื่น โดยให้ข้อสรุปอย่างไม่มีเงื่อนไขตามรายงานลงวันที่ 3 สิงหาคม 2555 และได้ปรับปรุงรายการตามที่ได้อธิบายไว้ในหมายเหตุประกอบงบการเงินระหว่างกาลข้อ 3 แล้ว ข้าพเจ้าได้สอบทานรายการปรับปรุงและไม่พบสิ่งที่เป็นเหตุให้เชื่อว่ารายการปรับปรุงดังกล่าวไม่เหมาะสมหรือไม่ได้ปรับปรุงโดยถูกต้อง

(นายเจริญ ผู้สัมฤทธิ์เลิศ)

ผู้สอบบัญชีรับอนุญาต

เลขทะเบียน 4068

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

6 สิงหาคม 2556